**D ô v o d o v á s p r á v a**

1. **Všeobecná časť**

Návrh zákona ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov predkladajú na rokovanie Národnej rady Slovenskej republiky poslanci Národnej rady Slovenskej republiky Peter Stachura, František Majerský, Igor Janckulík.

**Cieľom návrhu zákona**

Podľa súčasne platného znenia § 87 ods. 4 zákona č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov ostatní vodiči (mimo odseku 3 cit. zákona), ktorí sú držiteľmi vodičského preukazu Slovenskej republiky a ktorí dovŕšili vek 65 rokov, sú povinní podrobiť sa pravidelným lekárskym prehliadkam každých päť rokov.

Cieľom predloženej novely zákona č. 8/2009 Z. z o cestnej premávke a o zmene a doplnení niektorých zákonov v znení neskorších predpisov je zvýšiť vek obligatórnej lekárskej preventívnej prehliadky – zdravotnej spôsobilosti viesť motorové vozidlo zo 65 rokov na 70 rokov vrátane akceptácie všeobecnej preventívnej prehliadky ak bola vykonaná v príslušnom kalendárnom roku v ktorom vznikla povinnosť absolvovať lekársku prehliadku.

Predkladaný návrh zákona je v súlade s Ústavou Slovenskej republiky, ústavnými zákonmi, zákonmi a všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona nebude mať nepriaznivý dopad na verejné financie, Návrh zákona nemá negatívny vplyv na podnikateľské prostredie, na životné prostredie ani nemá vplyv na informatizáciu spoločnosti, na sociálne vplyvy a na manželstvo, rodičovstvo a rodinu. Návrh nemá vplyvy na služby verejnej správy pre občana.

1. **Osobitná časť**

**K čl. I (zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov)**

**K bodu 1 (§ 87 ods. 4)**

*Navrhuje sa zmena v podobe zvýšenia veku obligatórnej lekárskej preventívnej prehliadky – zdravotnej spôsobilosti viesť motorové vozidlo zo 65 rokov na 70 rokov.*

**K bodu 2 (§ 87 ods. 7)**

*Navrhuje sa doplnenie podľa ktorej nie je potrebne „duplicitne“ absolvovať lekársku prehliadku podľa zákona o cestnej premávke, pokiaľ fyzická osoba (vodič motorového vozidla) už absolvovala v príslušnom kalendárnom roku (všeobecnú) preventívnu prehliadku u svojho všeobecného lekára podľa zákona o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti (za predpokladu, že táto prehliadka spĺňa kritéria zákona o cestnej premávke).*

**K čl. II**

*Vzhľadom na dĺžku legislatívneho procesu a primeranú legisvakančnú dobu sa navrhuje účinnosť navrhovaného zákona od 1. júla 2025.*